La Bibia piemontèisa/Testament Vej/Salm/Salm 57


Ij Salm

57. Compatiss-me, mè Dé, compatiss-me; an ti mia ànima a treuva sosta 

 Ël Salmista a ciama a Nosgnor ch’a lo guerna e a esprim soa fiusa che ij progèt malèfich dij sò nemis ëd sicur a faliran.

Për ël diretor dël còro. Un Salm ëd David, riguard al temp che chiel a scapava via da Saul për trové sosta ant na balma. Da cantesse conform al ton “Dësbla pa”. Compatiss-me, mè Dé, compatiss-me; an ti mia ànima a treuva sosta. I më stërmerai a l’ombra ‘d toe ale fin-a a tant che ‘l perìcol a sia passà. I anvòco ‘l Dé ‘l pì àut, ël Dé ch’a compiss ij sò propòsit an mè favor. Chiel a dëstendrà soa man dal cél e am salverà; ij mè përsecutor a saran dësvërgognà. [Intërludi]. 

Mè Dé a manifesterà sò amor e soa fidelità.

I son anvironà da ‘d leon feros ch’a l’han anvìa mach ëd divoré ‘d gent. Ij sò dent a son molà tanme ‘d lanse e ‘d flecie, soe lenghe a tajo tanme dë spa.

Mè Dé! Sie esaltà dzora dij céj ij pì àut! Che toa glòria a ‘mpinissa splendrienta tuta la tèra. Ij mè nemis a l’han piassà na rèj për antrapeme. I son sagrinà. A l’han ëscavà na tampa an sël senté ch’i l’hai da passé, ma a saran lor a cascheje ‘ndrinta! [Intërludi].

Mè cheur as sent sicur; as sent sicur mè cheur: gnun-a sorprèisa ch’i peussa canté toe làude! Dësvijte, mè cheur! Dësvijeve, arpa e lira mia: con mè càntich i dësvijerai l’alba d'òr! Mi ‘t lauderai an mes a tùit ij pòpoj; i canterai mie làude an tra le nassion! Tò amor a l’é grand fin-a al cel, toa fidelità a riva fin-a a le nìvole.

Mè Dé! Sie esaltà dzora dij cej ij pì àut! Che toa glòria  ampinissa splendrienta tuta la tèra!

Nòte

Bibia
Testament Vej
Salm